**Obec Vojňany na základe ustanovenia § 6 ods. 1 zákona č. 369/1990 Zb. o obecnom zriadení v znení neskorších predpisov v spojení s ustanovením § 36 písm. b) a c) zákona NR SR č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov    v y d á v a**

**V Š E O B E C N E   Z Á V A Z N É   N A R I A D E N I E   O B C E   VOJŇANY**

**č. 2/2017**

**O SPÔSOBE NÁHRADNÉHO ZÁSOBOVANIA VODOU A O ZNEŠKODŇOVANÍ OBSAHU ŽÚMP NA ÚZEMÍ OBCE VOJŇANY**

**§ 1**

**Predmet úpravy**

1.Toto všeobecne záväzné nariadenie (ďalej len „VZN") upravuje:

a) spôsob náhradného zásobovania vodou

b) zneškodňovanie obsahu žúmp

§ 2

**Spôsob náhradného zásobovania pitnou vodou**

1. Ak nemožno zabezpečiť dodávku pitnej vody vlastnými studňami, starosta obce zabezpečí dodávku pitnej vody náhradným zásobovaním pitnou vodou. Dodávka pitnej vody náhradným zásobovaním sa zabezpečuje rozvozom cisternami alebo inými prepravnými prostriedkami.

2.Odberné miesta a miesta pristavenia cisterny s pitnou vodou:

   a) pred predajňou COOP Jednoty

   b) podľa potreby starších a nemobilných občanov

3. Čas pristavenia cisterny s pitnou vodou na mieste, uvedenom v ods. 2 oznámi obec, a to miestnym rozhlasom, príp. písomným oznámením na úradnej tabuli obce alebo na internetovej stránke obce.

4. Pri dodávke pitnej vody náhradným zásobovaním sa zabezpečuje dodávka pitnej vody v zníženom množstve.

**§ 3**

**Práva a povinnosti odberateľov pitnej vody**

1. Odberateľ pitnej vody - fyzická osoba, právnická osoba a fyzická osoba podnikateľ

   a)   pri náhradnom zásobovaní pitnou vodou má právo na odber pitnej vody v stanovenom

         množstve

   b)   dodržiavať pokyny starostu obce pri odoberaní pitnej vody na odbernom mieste

**§ 4**

**Spôsob zneškodňovania obsahu žúmp**

**Vymedzenie základných pojmov**

1.  Producent odpadových vôd akumulovaných v žumpe je každý koho činnosťou odpadové vody vznikajú.

2. Splašková odpadová voda je použitá voda z obydlí a služieb, predovšetkým z ľudského metabolizmu a činností v domácnostiach, z kúpeľní, stravovacích zariadení a z iných podobných zariadení

3. Žumpa je zakrytá podzemná vodotesná nádrž bez odtoku, určená na akumuláciu odpadových vôd z domácností. Žumpa nie je vodnou stavbou a nevzťahuje sa na ňu režim vodného zákona.

4. Obsah žúmp je podľa Zoznamu II prílohy č. 1 vodného zákona škodlivou látkou a platia pre ňu ustanovenia § 39 zákona č. 364/2004 Z. z. o vodách a o zmene zákona SNR č. 372/1990 Zb. o priestupkoch v znení neskorších predpisov.

5. Vlastníkom žumpy je osoba, ktorá zriadila žumpu spôsobom určeným právnymi predpismi.

6. Užívateľom žumpy je jej vlastník, pokiaľ sa hodnovernými dokladmi nepreukáže opak (napr. nájomná zmluva).

**§ 5**

**Zneškodňovanie odpadových vôd**

1.Vlastník, pripadne užívateľ žumpy, v ktorej sa akumulujú odpadové vody, je povinný pri ich likvidácii dodržiavať všetky platné právne predpisy.

2. Pri nakladaní s obsahom žumpy je každý povinný chrániť zdravie obyvateľstva a životné prostredie.

**§ 6**

**Povinnosti spojené s užívaním žumpy**

1. Užívateľ žumpy je povinný vybudovať a prevádzkovať žumpu tak, aby nedochádzalo k úniku obsahu žumpy do okolia a k ohrozovaniu alebo poškodzovaniu zdravia obyvateľov alebo životného prostredia.

2. Užívateľ žumpy musí zabezpečiť vývoz a zneškodnenie obsahu žumpy v intervaloch primeraných kapacite žumpy na vlastné náklady prostredníctvom oprávnených právnických osôb alebo fyzických osôb - podnikateľov a v súlade s platnými právnymi predpismi.

3. Prepravca obsahu žumpy je povinný ho odovzdať na zneškodnenie len na miesto na to určené - do čističky odpadových vôd, ktorej prevádzkový poriadok to umožňuje.

4. Ak sa pri kontrole zistí, že znečisťovanie vôd - napr. studní, potokov a riek, prípadne pôdy v okolí žumpy je v príčinnej súvislosti s technickým stavom žumpy, v takomto prípade je užívateľ žumpy povinný nechať vypracovať nový doklad o vodotesnosti žumpy.

5. Zakazuje sa vypúšťanie obsahu žúmp do záhrad, priekop, na trávnaté plochy a všetky poľnohospodárske a lesné pozemky, aj keby boli vo vlastníctve užívateľa žumpy. Zakazuje sa vypúšťanie obsahu žúmp do povrchových a podzemných vôd a do verejnej kanalizácie mimo miest na to určených.

**§ 7**

**Sankcie**

1. Porušenie povinností a zákazu ustanoveného týmto VZN fyzickou osobou je priestupkom podľa § 48 Zákona č. 372/1990 Zb. o priestupkoch v znení neskorších právnych predpisov, za ktorý môže obec uložiť pokutu do 33 €.

2. Porušenie povinnosti a zákazu, ustanoveného týmto VZN právnickou osobou - podnikateľom je iným správnym deliktom, za ktorý môže obec podľa § 13 ods. 9 písm. a) Zákona č. 369/1990 Zb. o obecnom zriadení v znení neskorších právnych predpisov uložiť pokutu do výšky 6.638 €.

**§ 8**

**Záverečné ustanovenie**

1. Na tomto VZN sa uznieslo Obecné zastupiteľstvo obce Vojňany dňa uznesením č.

2. Toto VZN obce Vojňany č. 2/2017 nadobúda právoplatnosť a účinnosť 15-tym dňom od  jeho schválenia a zverejnenia na úradnej tabuli obce a na internetovej stránke obce.

                                                                                                                 Marián Gaborčík, v.r

                                                                                                                    starosta obce